Politikus skoert ná hy aanlyn soentjies steel | Netwerk24
'n Argentynse politikus het bedank nadat hy tydens 'n aanlyn parlementêre debat op Zoom betrap is waar hy sy meisie se naakte bors soen.
Sy medeparlementslede moes tydens 'n debat oor pensioenfondsbeleggings toekyk hoe Juan Emilio Ameri (47) sy meisie op sy skoot trek, haar hemp aftrek en 'n soen op haar regterbors plant, berig The Guardian.
Die debat is regstreeks op die laerhuis se YouTube-kanaal uitgesaai en op 'n grootskerm in die kongres.
Sergio Massa, die laerhuis se president, het die sitting onmiddellik onderbreek, en Ameri is 180 dae geskors.
In 'n onderhoud met die televisiekanaal Todo Noticias het 'n hartseer Ameri bevestig dat hy ná die voorval bedank het.
"Dit is ernstig en ek neem volle verantwoordelikheid daarvoor. Ek kry baie skaam," het hy gesê.
Ameri sê hy het gedink sy kamera was af toe die voorval gebeur het, maar het erken dat hy nie sy hande van sy nuwe meisie kon afhou nie, berig die Daily Mail.
Sy het meer as 'n week gelede inplantings gekry.
"Hier in die middel van die land is die verbinding baie swak. My meisie het uit die badkamer gekom en ek het haar gevra hoe dit met haar inplantings gaan, en ek het hulle gesoen, want sy is tien dae gelede geopereer. Ek het nie besef ek is weer aanlyn nie."
Ameri het bygevoeg dat hy ontsteld is oor wat gebeur het en het vir sy gedrag om verskoning gevra.
Volgens plaaslike media is die politikus vervreem van sy vrou, Alejanda Escudero, by wie hy drie dogters het.
Die vrou in die video is later as Celeste Burgos, een van sy politieke adviseurs, geïdentifiseer, berig The New York Post.